CELEX: 
Language: sk
Date: 2019-10-15 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha II k nariadeniu Európskeho parlamentu a Rady (EÚ) č. 515/2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) č. 515/2014
                  1
               , ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz, sa Komisii udeľuje právomoc prijímať delegované akty za podmienok stanovených v článku 17 daného nariadenia.
            
            
               Konkrétne článkom 7 ods. 2 nariadenia (EÚ) č. 515/2014 sa Komisia oprávňuje prijímať delegované akty na účely revízie osobitných opatrení uvedených v prílohe II k danému nariadeniu, ak to považuje za vhodné, a to aj počas preskúmania v polovici trvania.
            
            
               Dynamický charakter migračných tokov si vyžaduje spoločný flexibilný prístup, ktorý primerane reaguje na vývoj politík a na potreby financovania zo strany EÚ a jej členských štátov, a to najmä tých, ktoré sú na svojich vonkajších hraniciach neustále vystavované neprimerane veľkému migračnému tlaku.
            
            
               V tejto súvislosti by sa prostredníctvom Fondu pre vnútornú bezpečnosť, a to konkrétne nástroja pre vonkajšie hranice a víza, mala dať zabezpečiť primeraná finančná podpora na opatrenia v oblasti kontroly hraníc vrátane vykonávania politík EÚ, ako napr. prístupu založeného na hotspotoch, ako sa uvádza v európskej migračnej agende, ktorú Európska komisia predložila 13. mája 2015
                  2
                a Európska rada schválila 25. a 26. júna 2015
                  3
               .
            
            
               V rámci preskúmania národných programov v polovici ich trvania, ktoré sa vykonalo v súlade s článkom 15 nariadenia (EÚ) č. 514/2014, a vzhľadom na uvedené priority politiky EÚ sa identifikovali dodatočné potreby financovania, pokiaľ ide o činnosti v oblasti kontroly hraníc, a to najmä v tých členských štátoch, ktoré sú na svojich vonkajších hraniciach vystavené neprimerane veľkému migračnému tlaku.
            
            
               Potrebu podpory takéhoto úsilia Európska rada zopakovala vo svojich záveroch z 28. júna 2018, v ktorých vyzýva na zintenzívnenie spolupráce s tretími krajinami s cieľom posilniť ich kapacity v oblasti riadenia hraníc.
            
            
               Na takéto potreby financovania by sa malo reagovať čo najprimeranejšie a s použitím čo najvhodnejšieho nástroja financovania.
            
            
               Poskytnutie dodatočných prostriedkov na národné programy členských štátov na základe distribučného kľúča, ktorý sa použil na pridelenie základných prostriedkov jednotlivým členským štátom, by vzhľadom na osobitný charakter súvisiacich potrieb financovania v tejto súvislosti nepredstavovalo vhodný nástroj, pretože by neumožnilo zamerať sa predovšetkým na identifikované potreby tých členských štátov, ktoré sú vystavené neprimerane veľkému migračnému tlaku a ktoré zabezpečujú kontrolu vonkajších hraníc EÚ.
            
            
               Vhodnou možnosťou nie je ani využitie núdzovej pomoci, pretože si v zásade vyžaduje veľmi špecifické okolnosti, konkrétne existenciu núdzovej situácie v zmysle článku 2 písm. f) nariadenia (EÚ) č. 515/2014. Financovanie v rámci núdzovej pomoci sa navyše poskytuje v súlade s projektovým prístupom a krátkodobo (spravidla maximálne na 12 mesiacov) na rozdiel od viacročnej perspektívy financovania poskytovaného z národného programu.
            
            
               Vzhľadom na uvedené skutočnosti je najvhodnejším spôsobom poskytnutie takéhoto dodatočného financovania prostredníctvom osobitných opatrení v rámci národných programov (zdieľané riadenie), pretože umožňuje flexibilnejšie sa prispôsobiť dynamike a špecifikám konkrétnej situácie, keďže ponúka adresný prístup k podpore konkrétnej činnosti v dotknutých členských štátoch v rámci zložky Fondu pre vnútornú bezpečnosť, ktorá sa týka hraníc a víz.
            
            
               V prílohe II k nariadeniu (EÚ) č. 515/2014 sú v súčasnosti uvedené dve osobitné opatrenia. Jedným je spoločné opatrenie medzi aspoň dvomi členskými štátmi, ktoré sa týka konzulárnej spolupráce, kým druhé súvisí s nákupom dopravných prostriedkov a prevádzkového zariadenia, ktoré sa majú počas spoločných operácií dať k dispozícii Európskej agentúre pre pohraničnú a pobrežnú stráž.
            
            
               Keďže existujúce osobitné opatrenia neumožňujú podporu toho typu činností, ktorý bol identifikovaný počas preskúmania v polovici trvania, vzniká potreba zahrnúť do príslušnej prílohy k nariadeniu (EÚ) č. 515/2014 nové osobitné opatrenie. Toto osobitné opatrenie by prispelo k posilneniu činností v oblasti kontroly hraníc (vrátane hraničných kontrol, prvého prijatia a hraničného dozoru), ako aj k uplatňovaniu prístupu založeného na hotspotoch, a podporovalo by teda integrované riadenie hraníc, čím by sa zabezpečila účinná kontrola a ochrana vonkajších hraníc Únie.
            
            
               Takáto zmena zoznamu osobitných opatrení, ktorá má reagovať na uvedené osobitné potreby členských štátov, ako sa uvádza v právnom základe nástroja pre finančnú podporu v oblasti vonkajších hraníc a víz, ktorý je súčasťou Fondu pre vnútornú bezpečnosť, je navyše príležitosťou posilniť pridanú hodnotu EÚ v súvislosti s riadením migračných tokov.
            
            
            
               2.KONZULTÁCIE PRED PRIJATÍM AKTU
            
            
               Podľa pravidiel lepšej právnej regulácie a odôvodnenia 40 nariadenia (EÚ) č. 515/2014 by Komisia pri príprave delegovaných aktov mala viesť príslušné konzultácie, a to aj na expertnej úrovni. Takáto konzultácia prebiehala od 7. do 24 júna 2019 formou písomného postupu.
            
            
               Pripomienky expertov z členských štátov sa v návrhu delegovaného nariadenia Komisie náležite zohľadnili.
            
         
         
            
               V súlade s pravidlami lepšej právnej regulácie sa po konzultácii medzi útvarmi uplatnil mechanizmus spätnej väzby. Obdobie na predkladanie spätnej väzby sa skončilo 26. augusta 2019. Neboli doručené žiadne pripomienky.
            
            
            
               3.PRÁVNE PRVKY DELEGOVANÉHO AKTU
            
            
               V článku 7 ods. 2 nariadenia (EÚ) č. 515/2014 sa Komisii udeľuje právomoc prijímať delegované akty na účely zmeny prílohy II k uvedenému nariadeniu, v ktorej sa stanovuje zoznam osobitných opatrení.
            
            
               V článku 17 nariadenia (EÚ) č. 515/2014 sa stanovuje vykonávanie delegovania právomoci, a najmä podmienky, za ktorých sa Komisii udeľuje právomoc prijímať delegované akty.
            
            
            
               DELEGOVANÉ NARIADENIE KOMISIE (EÚ) …/…
            
            
               z 15. 10. 2019,
            
            
               ktorým sa mení príloha II k nariadeniu Európskeho parlamentu a Rady (EÚ) č. 515/2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz
               
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES
                  4
               , a najmä jeho článok 7 ods. 2,
            
            
               keďže:
            
            
               (1)V rámci preskúmania v polovici trvania uvedeného v článku 15 nariadenia Európskeho parlamentu a Rady (EÚ) č. 514/2014
                  5
                sa identifikovali dodatočné potreby členských štátoch súvisiace s financovaním v oblasti riadenia hraníc.
            
            
               (2)Pri preskúmaní v polovici trvania sa identifikovala potreba poskytnúť primeranú finančnú podporu na činnosti v oblasti kontroly hraníc, a to najmä v problémových oblastiach (hotspotoch) v zmysle článku 2 ods. 10 nariadenia (EÚ) 2016/1624
                  6
               , ako aj v ďalších pohraničných oblastiach v súčasnosti alebo potenciálne vystavených podobnému neprimerane veľkému migračnému tlaku.
            
            
               (3)V prílohe II k nariadeniu (EÚ) č 515/2014 je uvedený zoznam dvoch osobitných opatrení, na ktoré môžu členské štáty získať dodatočné finančné prostriedky.
            
            
               (4)Súčasný zoznam osobitných opatrení nemožno primerane využiť na financovanie opatrení, ktorých cieľom je posilniť kapacity v oblasti kontroly hraníc a uplatňovať prístup založený na hotspotoch alebo podobný prístup. Z tohto dôvodu je zmena uvedeného zoznamu najlepším spôsobom, ako naplniť potreby stanovené v rámci cieľov Fondu pre vnútornú bezpečnosť – hranice a víza.
            
            
               (5)Nové osobitné opatrenie, ktoré sa doplní do prílohy II k nariadeniu (EÚ) č. 515/2014, prispeje k dosiahnutiu účinnej úrovne kontroly vonkajších hraníc Únie. Je v súlade s osobitným cieľom uvedeného nariadenia stanoveným v článku 3 ods. 2 písm. b), ktorým je podpora integrovaného riadenia hraníc, pričom sa zabezpečí prístup k medzinárodnej ochrane pre tie osoby, ktoré ju potrebujú.
            
            
               (6)Doplnenie nového osobitného opatrenia, ktoré zohľadňuje nedávny vývoj politík a potreby financovania zo strany členských štátov, prinesie značnú pridanú hodnotu, pretože prispeje k zmierneniu tlaku na tie štáty, ktoré sú najviac postihnuté migračnými a azylovými tokmi, a tým aj na Úniu ako celok.
            
            
               (7)V záujme umožnenia okamžitého uplatňovania tohto osobitného opatrenia a vzhľadom na identifikované naliehavé potreby financovania by nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
            
         
         
            
               (8)Nariadenie (EÚ) č. 515/2014 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               V prílohe II k nariadeniu (EÚ) č. 515/2014 sa dopĺňa tento bod 3:
            
            
               „3. Činnosti v oblasti kontroly hraníc, ako sú hraničné kontroly a opatrenia týkajúce sa hraničného dozoru v oblastiach, ktoré sú v súčasnosti alebo potenciálne vystavené veľkému a/alebo neprimeranému migračnému tlaku, vrátane činností súvisiacich so zriaďovaním, rozvojom a prevádzkovaním problémových oblastí (hotspotov), ako sú vymedzené v článku 2 ods. 10 nariadenia (EÚ) č. 2016/1624
                  7
               , a v prípade potreby aj podpora činností v oblasti riadenia hraníc v tretích krajinách.“
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            
            
               V Bruseli 15. 10. 2019
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 515/2014 zo 16. apríla 2014, ktorým sa ako súčasť Fondu pre vnútornú bezpečnosť zriaďuje nástroj pre finančnú podporu v oblasti vonkajších hraníc a víz a ktorým sa zrušuje rozhodnutie č. 574/2007/ES (Ú. v. EÚ L 150, 20.5.2014, s. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        Ú. v. EÚ L 150, 20.5.2014, s. 143.
               
               
                  
                     (5)
                  
                        Nariadenie Európskeho parlamentu a Rady (EÚ) č. 514/2014 zo 16. apríla 2014, ktorým sa stanovujú všeobecné ustanovenia o Fonde pre azyl, migráciu a integráciu a o nástroji pre finančnú podporu v oblasti policajnej spolupráce, predchádzania trestnej činnosti, boja proti trestnej činnosti a krízového riadenia (Ú. v. EÚ L 150, 20.5.2014, s. 112).
               
               
                  
                     (6)
                  
                        Nariadenie Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES (Ú. v. EÚ L 251, 16.9.2016, s. 1).
               
               
                  
                     (7)
                  
                        Nariadenie Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES (Ú. v. EÚ L 251, 16.9.2016, s. 1).